google/wiki40b huggingface dataset:
Wassenaar-avtalen

Wassenaar-avtalen eller formelt: "The Wassenaar Arrangement on Export Controls for Conventional Arms and Dual-Use Goods and Technologies" er en multilateral kontrollinstans for eksport av varer og teknologier. 
Den er etterfølgeren til den kalde krigens COCOM, og ble etablert den 12. mai 1996 i den nederlandske byen Wassenaar, nær Haag. Et sekretariat, som administrerer avtalen, har kontorer i Wien i Østerrike.

Medlemsstater

Per januar 2009 var 40 land og stater tilknyttet avtalen:Argentina, Australia, Belgia, Bulgaria, Canada, Danmark, Estland, Finland, Frankrike, Hellas, Nederland, Irland, Italia, Japan, Kroatia, Latvia, Litauen, Luxembourg, Malta, New Zealand, Norge, Polen, Portugal, Romania, Russland, Sveits, Slovakia, Slovenia, Sør-Afrika, Spania, Storbritannia, Sverige, Sør-Korea, Tsjekkia, Tyrkia, Tyskland, Ukraina, Ungarn, Østerrike og USA.
Rhythm Is It!

Rhythm Is It! er en tysk dokumentarfilm fra 2004 av Thomas Grube og Enrique Sánchez Lansch.

Handling

I februar 2003 begynner Berliner Philharmoniker og sjefdirigent Sir Simon Rattle med et prosjekt med 250 barn og ungdommer. Ledet av koreografen og dansepedagogen Royston Maldoom skal de oppføre Igor Stravinskijs ballett Le sacre du printemps (Vårofferet). De fleste av danserne har ingen erfaring med dans og klassisk musikk, og må lære å danse til musikkverket på bare seks uker.
Under dokumentaren møter man nærmere tre av ungdommene: Martin, som har vanskeligheter med å slippe andre mennesker inn på seg, den foreldreløse flyktningen Olayinka fra Nigeria, og Maria, som anser seg som lat, men likevel beslutter å fullføre skolen og delta i prosjektet, mens venninnen kort etter dropper ut.
Filmen viser dermed unge menneskers utvikling, som gjennom å lykkes utvikler sin selvbevissthet og personlighet. Den viser kaoset under prøvene, de umotiverte ungdommene i begynnelsen, og deres læreres kritikk mot Maldoom, som de mener stiller for strenge krav.
Gjennom felles anstrengelse klarer likevel ungdommene å gjennomføre en imponerende forestilling sammen med Berliner Philharmoniker i Arena Treptow ved Treptower Park.
Kritikeren Axel Brüggemann beskrev filmen som en av de beste filmer som er laget om oppdragelse.
Cleveland Bay

Opprinnelse

Rasen er gammel, og stammer fra kløv- og pakkhester fra middelalderen. De ble brukt av handelsmenn kalt «chapman», og rasen blir derfor også kalt «chapmanhorse». Dette navnet spesielt mye brukt i Storbritannia. Rasen har opp gjennom tidene blitt krysset med mange forskjellige raser, og det finnes derfor to typer cleveland bay. Den ene typen er kraftig og ligner på middelalderhesten, mens den andre typen er en lettere og mer elegant kjørehest.

Utseende og bruk

Rasen har en sterk kropp som er godt muskelsatt og med sterke bein. Hovene er harde og sunne. en cleveland bay er alltid mørkebrun, med enkelte sorte områder, f.eks. ytterst på øretippen. Manen og halen er alltid sort. Hestene har store og frie bevegelser med relativt høye kneløft, og de har også svært god utholdenhet. Rasen er mye brukt til kjøring, men de har i de senere år blitt mer populære ridehester. I hjemlandet Storbritannia er dette blitt populære jakthester, og de er også mye brukt som politihester. Dette er fordi de er svært rolige og fornuftige. Mankehøyden ligger på ca. 162-167 cm.
Eucarteria subvittata

Utseende

En liten (ca. 10 millimeter), litt bred, mørkt rødbunlig hjortebille. Kropen er spredt kledt med lyse skjell. Hannens kjever er moderat forstørrede, litt kortere enn hodet, knivformede. Hodet er bredest nær forkanten, avsmalnende bakover. Pronotum er rundet, noe bredere enn langt, forhjørnene litt framskytende. Dekkvingene er jevnbrede, forholdsvis korte og brede, med svært fine punktrader. Bein er middels lange, nokså kraftige, leggen på forbeinet med tenner langs yttersiden i nesten hele sin lengde.

Levevis

Larvene utvikler seg i døde røtter av eukalyptus-trær.

Utbredelse

Arten er bare kjent fra New South Wales i Australia.
GK

Historie

Forløperen til selskapet ble etablert i 1964 av Kristian Nordberg. Tre år senere kom Gunnar Karlsen inn på eiersiden og selskapet endret navn til Nordberg og Karlsen a.s.
I 1981 fisjonerte selskapet og Gunnar Karlsen overtok driften av entrepenørdelen av selskapet. Selskapet fikk da navnet Gunnar Karlsen (GK). Selskapet vokste på landsbasis, med etableringer i Porsgrunn, Ålesund, Molde, Hamar, Førde, Mo, Trondheim og Bergen. Deretter kom utvidelse som resultat av oppkjøpet av selskapet Glent & Co.
I 1998 kjøpte GK selskapet EVR-Wahlings med kontorer i Norrköping, Eskilstuna, Örebro, Göteborg, Kristianstad og Malmö, som var den første etableringen i Sverige.  
I 1999 kjøpte GK Honeywells norske avdelinger innen byggautomasjon og ventilasjonsentrepriser. Denne virksomheten var grunnleggende for ekspansjoner i nord og vest som resulterte til at GK var etabler i hele Norge.
I 2002 kjøpte GK det svenske selskapet Teknik & Fastighetsservice og fusjonerte de to svenske enhetene til Gunnar Karlsen Sverige AB.
I 2005 kjøpte GK VG-Ventilationsgruppen A/S med hovedkvarter i Odensen og virksomheter på Fyn, Jylland og Sjælland og døpte dette om til GK Danmark A/S.
I 2011 kjøper GK Norge selskapet Jørstad Drift AS som blir til GK Rør AS.
I 2012 flytter GK inn i sitt nye hovedkvarter på Ryen, «Miljøhuset GK».
I 2014 kjøper GK selskapene T3 Klima Trøndelag og EK Automasjon AS. GK Elektro AS etableres også dette året selskapet kjøper opp selskapene Trondheim Elektro AS,  Ing. Hans Pedersen  og Økern Elektriske.
i 2016 GK Rør AS etablerer kjøper opp Varme og Sanitærservice AS i Moss
Selskapet endret navn fra GK Konsern AS til GK Gruppen AS 18. oktober 2016.
I 2017 kjøper GK alle aksjene i El-installasjon Lillehammer AS.

Virksomhetsområder

GK prosjekterer, installerer, drifter og vedlikeholder tekniske anlegg i næringsbygg, offentlige bygg og boliger. Fagområdene er ventilasjon, elektro, rør, byggautomasjon, sikkerhet og kulde. Selskapet tilbyr også prosjektering og rådgivningstjenester for energieffektivisering i ekisterende bygg, energy performance contracts (EPC).

Konsernledelse

Kim Robert Lisø, konsernsjef
Christopher Karlsen, direktør innkjøp 
Øyvind Monrad-Krohn, digitalerseringsdirektør
Kim Robert Lisø, (fung.) administrerende direktør GK Inneklima AS
Liv Therese Andersen, administrerende direktør GK Elektro AS
John-Erik Karlsen, konserndirektør
Jo Sverre Aasheim, finansdirektør
Kim Robert Lisø, (fung.) administrerende direktør GK Rør AS
Svein Dahle, administrerende direktør GK Sikkerhet AS
Göran Krawe, verkställande direktör Gunnar Karlsen Sverige AB
Conny Dyrenäs, verkställande direktör GK Rör AB
Jørgen Christensen, administrerende direktør GK Danmark A/S
Vågehval

Beskrivelse

Vågehvalen blir omkring 7-10 meter lang og veier vanligvis 6-9 metriske tonn (maksimalt 10 tonn). Vågehvalen har en lang svart rygg og er hvit i buken. Den ble første gang identifisert av Lacépède i 1804.
Vågehval er den nest minste av bardehvalene, bare dvergretthvalen (Caperea marginata) er mindre. Gjennomsnittlig lengde er 6,9 og 7,4 meter for både hanner og hunner når de når parringsalder (6-8 år gamle). Anslag for maksimal lengde varierer fra 9,1 m til 10,7 m for hunner og 8,8 m til 9,8 m for hanner. Begge kjønn veier rundt 4-5 tonn ved kjønnsmoden alder. Vågehvaler er gravide i 10 måneder og kalvene er 2,4 til 2,8 meter lange ved fødselen. De nyfødte hvalene ammes i fem måneder.
Vågehvaler skiller seg fra andre hvaler med å ha et hvitt bånd på hver av sveivene. Kroppen er vanligvis sort eller mørkegrå på oversiden og hvit på undersiden. Mesteparten av hvalens rygg, inkludert ryggfinnen og blåsehullene (bardehvaler har to pustehull) dukker opp samtidig når hvalen går opp for å puste. Hvalen puster så 3-5 ganger i korte intervaller før den dypdykker i 2-20 minutter. Før et dypdykk bøyer hvalen ryggen betraktelig. Maksimal svømmehastighet for vågehvaler er blitt anslått til å være 20-30 km/t. Vågehvalen har mellom 240 og 360 bardeplater på hver side i overkjeven. Vågehvalen lever vanligvis i 30-50 år; i noen tilfeller kan de bli så gamle som 60 år.

Taksonomi

Mange regner sørlig vågehval som en underart av vågehval, og derfor regnet andre mål en de som oppgis her (siden den sørlige er større), men etter en avgjørelse i IWC i juni 2000 regnes de nå som separate arter og blir derfor også oppført slik her.
Vågehval (B. acutorostrata) er tidligere klassifisert under flere ulike vitenskapelige navn, blant annet som B. davidsoni (Cope 1872), B. minimia (Rapp, 1837) og B. rostrata (Fabricius, 1780), men disse navnene er ikke lenger gyldige.

Bestand og utbredelse

Den totale vågehvalbestanden beregnes å være rundt 184 000 (95 % sikkerhetsintervall, IWCs vitenskapelige komité 2004) dyr i sentral- og nordøst-atlanteren. I 2005 var det ingen enighet om anslagene for nordstillehavet eller den sørlige halvkule.
IUCN lister vågehval som livskraftig (Least concern), da sist vurdert i 2008. Hos CITES står den på Appendix I (utrydningstruet) med unntak av vestgrønlandsbestanden, som blir nevnt i Appendix II (handelskontroll nødvendig).

Vågehvalkikking

På grunn av at de er relativt tallrike blir vågehvaler ofte målet for hvalsafarier, som setter seil fra eksempelvis Isle of Mull i Skottland og Húsavík på Island. Vågene er ofte nysgjerrige og vil gjerne prøve seg på litt «menneskekikking». I motsetning til den spektakulært akrobatiske knølhvalen hever ikke vågehvalen halefinnen opp av vannet når de dykker, og de hopper sjeldnere over vannoverflaten. Dette, kombinert med det faktum at vågehvaler kan dykke under vann i så lenge som tjue minutter, har ført til at noen hvalkikking-entusiaster kaller dem «stinky minkes» (engelsk for stinkende vågehvaler). Dette navnet kan også brukes fordi det ofte er mulig å lukte ånden til en vågehval mens man observerer den fra en båt.
12 svenske topper vol. 10

12 svenske topper vol. 10 er et musikkalbum med diverse artister, utgitt i 1971.
Mudanjiang (Heilongjiang)

Samferdsel

Kinas riksvei 201 fører gjennom området. Den begynner i Hegang i provinsen Heilongjiang og fører via blant annet Mudanjiang og Dandong sør til Liaodonghalvøya til Lüshunkou/Dalian.
Kinas riksvei 301 fører gjennom området. Den går fra Suifenhe i Heilongjiang via blant annet Mudanjiang, Harbin og Qiqihar til Manzhouli i Indre Mongolia.
Fiskene (stjernetegn)

Fiskene (fra latin Pisces) er et stjernetegn og et stjernebilde.
Mennesker født mellom 19. februar og 20. mars er ifølge astrologien født i stjernetegnet «Fiskene».
Robert de Vere, 5. jarl av Oxford

Robert de Vere, 5. jarl av Oxford (født 1240, død 1296) var sønn og arving av Hugh de Vere, 4. jarl av Oxford. Han arvet jarledømmet fra sin far da denne døde i 1263. Robert tok del i opprørene mot kong Henrik III, ledet av Simon de Montfort. Som et resultat av dette ble hans eiendommer fratatt i 1265, men snarlig restituert. Da han selv døde i 1296 ble han etterfulgt av sin sønn Robert de Vere, 6. jarl av Oxford.
Vorarlberg

Geografi

Fra Tirol og resten av Østerrike er Vorarlberg atskilt gjennom Arlbergpasset (1793 m), som også er opphavet til delstatens navn («bortenfor Arlberg»).
De største elvene i Vorarlberg er Rhinen (som danner grense mot Sveits), Bregenzer Ach og Dornbirner Ach.

Historie

I løpet av 1400- og 1500-tallet ble mesteparten av Vorarlberg ervervet av habsburgerne.
Før den tid hadde området tilhørt ulike grevehus, bl.a. grevene av Montfort og Tübingen.
Vorarlberg ble lenge administrert fra Innsbruck i Tirol (inntil 1805 som en del av Vorderösterreich), men fikk selvstyre i 1861.
Etter den første verdenskrig ble det holdt en folkeavstemning om en tilslutning til Sveits, som ble støttet av 80 % av innbyggerne.
Likevel forble Vorarlberg ved den nyoppretta republikken Østerrike, nå som delstat.
Bortsett fra perioden 1938–1945, da Vorarlberg inngikk i Reichsgau (distriktet) Tirol-Vorarlberg sammen med Nord-Tirol, har Vorarlberg vært en selvstendig delstat i Østerrike.
Ilex paraguariensis

Bruk

Yerba mate ble opprinnelig drukket av de innfødte indianerne i guaraní og quechua-stammene, som en te laget av bladene til planten. I våre dager brukes stadig mate i stor utstrekning i mange land i Sør-Amerika, naturlig nok spesielt i de områdene der planten vokser og tradisjonen er gammel. Friske eller tørkede blader benyttes på samme måten som te, bladene puttes i en spesiell kopp laget av et uthulet gresskar, og vann tilsettes (76 grader celsius). Om du tilsetter kokende vann kan yerba mate være dårlig for helsen. Så drikkes den bitre teen gjennom et spesielt sugerør. Mate-drikking er et sosialt fenomen i disse landene, på samme måte som kaffedrikking er i Norge.
I 2008 var Brasil den største produsenten av mate i verden, mens Uruguay er landet med flest forbrukere i forhold til landets innbyggere.
Samar (navn)

Etymologi

Samar betyr «kveldssamtale» på arabisk.
Petersburg (Alaska)

Historie

Området ble opprinnelig brukt som sommersted for tlingit-folket. Mot slutten av 1890-tallet kom nordmannen Peter Buschmann, som byen har blitt oppkalt etter, til stedet. Frem til 1900 bygde han en hermetikkfabrikk, et sagbruk og en havn. En større del av befolkningen var av skandinavisk herkomst, og stedet går ofte under navnet «Little Norway».
I 1910 hadde stedet vokst til en by med eget styre, og i 1920 bodde det 600 mennesker i Petersburg. Petersburg har vokst til ett av Alaskas største fiskesamfunn, og Buschmanns hermetikkfabrikk drives fremdeles med navnet Petersburg Fisheries.

Næringsliv og infrastruktur

Næringslivet i Petersburg består i hovedsak av fiske, tømmerhogst og turisme. Staten driver et fiskeklekkeri, og der er flere hermetikkfabrikker og pakkerier. Byen har en barne-, en ungdomsskole, en high school og et medisinsk senter.
Petersburg ligger langs en av hovedrutene til Alaska Marine Highway, og har fergeforbindelser til blant annet Juneau, Wrangell og Ketchikan. Sør for bebyggelsen ligger Petersburg James A. Johnson lufthavn.
Paraselenis

Utseende

Middelsstore, bredt ovale, mer eller mindre gule (i alle fall på døde eksemplarer) skjoldbiller, pronotum gjerne mørkere. Dekkvingene framhjørner er litt framskytende. Hodet er vanligvis synlig ovenfra, antennene omtrent så lange som pronotums bredde. Pronotum er avrundet, noe smalere enn dekkvingene, danner ikke en kontinuerlig kurve med dem. Dekkvingene er nesten sirkelrunde, kan være noe tilspisset bak. Beina er nokså korte.

Levevis

Slekten ser ut for det meste å leve på planter i vindelfamilien inkludert søtpotet, men kan også finnes på rubladfamilien.

Utbredelse

Slekten er utbredt i Sør-Amerika, mest i den sørlige delen.
Heggspinnmøll

Levevis

Heggspinnmøllen lever i larvestadiet på hegg.  Eggene blir lagt i trærne om høsten, om våren dekker larvene blader og knopper med et hvitt spinn, og under dette spinnet eter larven knopper og blader. Ved større angrep kan treet miste alle blad og knopper. I løpet av sommeren forpupper larvene seg under spinnet, og er ferdige sommerfugler på ettersommeren.

Skadedyr

Avhengig av været og andre faktorer kommer større angrep av heggspinnmøll med flere års mellomrom – ofte omkring 10 år. Dette har ingen økonomiske konsekvenser for skogbruket. Trærne overlever vanligvis, og kommer med nye blader senere på sommeren.
Larvene angriper først og fremst hegg og noen andre løvtrær, mens de fleste løvtrær står urørt. Insektet utvikler seg fra larve til sommerfugl i treet. Larven tar over hele treet ved å spinne greiner og blader inn i et slags spindelvev, hvor larven vokser og spiser de innevevde bladene.
Angrep av heggspinnmøll er vanligst på Østlandet og temmelig sjelden på Vestlandet, selv om angrep i Bergensområdet fikk en del oppmerksomhet sommeren 2007.
Sommeren 2008 var det storstilet angrep av heggemøll på Østlandet.

Botemiddel

Når spinnmøllen er i tidlig larvestadium, kan bakterien Bacillus thuringiensis brukes før larvene spinner nettet. En annen mulighet er å spyle larvene ned av trærne med vann.
Faargia

Utseende

En middelsstor (10-12 millimeter), bred, sterkt hårete oldenborre. Den er mørkbrun med mørk hårkledning. Antennene er ni-leddete med en tre-leddet vifte av lange blader. Pronotum er tydelig smalere enn dekkvingene. Beina er ganske kraftige.

Utbredelse

Arten er utbredt i Argentina.
The Number of the Beast (sang)

«The Number of the Beast» er en sang av det britiske heavy metal-bandet Iron Maiden, og bandets syvende single, den andre fra albumet med samme navn fra 1982. Singelen ble utgitt første gang 26. april 1982.
Ved utgivelsen skapte sangen furore i USA grunnet teksten som refererer til «Dyrets tall», tallet 666 som omtales i Johannes' åpenbaring i det Det nye testamentet, og som symboliserer antikrist eller djevelen. Dette gjorde at mange hevdet at bandet var satanistisk, og det var protestaksjoner på turneen med blant annet brenning av albumet. Men dette hindret ikke sangen i å bli en av bandets mest populære, muligens nettopp derfor, og den kom helt opp på 18.-plass på den britiske UK Singles Chart. Den blir spilt på nesten alle bandets konserter, har blitt coveret utallige ganger og er brukt i flere videospill og filmer.
Chashma-demningen

Chasma-demningen er en demning med vannkraftverk i elva Indus i Pakistan. Vannkraftverket har en total installert produksjonseffekt på 180 MW. Anleggsarbeidene startet i 1960, og vannkraftverket ble igangsatt for kraftproduksjon i 1967, med utvidelser i 2001.
Zikanius

Utseende

En liten, mattsvart hjortebille. Hannens kjever er moderat forstørrede, med en kraftig, firkantet tann på innersiden. Dekkvingene  har kraftige punkter som delvis danner punktrader, og er kantet med et bånd av nokså tette, gylne hår.

Utbredelse

Arten er kjent fra Brasil.
Vesterhavsost

Vesterhavsost er en dansk ost som fremstilles av det danske meieriet Thise. Den er en fast ost, inspirert av den hollandske osten gouda, og fremstilt av kumelk som lagres i minst 26 uker. Osten lagres i Bovbjerg ved Lemvig ved Vesterhavet. Osten har en tørr, kraftig smak med saltnister. Vesterhavsost er vokset på utsiden. 
Vesterhavsost ble utviklet av Thiese Meieri i 2008, da meieriet leide seg inn i Arlas ostelager, der Arla hadde lagret osten Søvind, som hadde inspirert Thiese Meieri til fremstilling av Vesterhavsosten. Et særlig ventilasjonssystem fører havluften inn i ostelageret. 
Thise meieri oppnådde varemerkeregistrering av navnet Vesterhavsost i 2011.
Kornsjø stasjon

Stasjonsbygningen

Stasjonsbygnigen fra jernbanens åpning i 1879 var tegnet av arkitekt Peter Andreas Blix, men den brant i august 1898. Ny stasjonsbygning ble tegnet av arkitekt Paul Due og tatt i bruk i år 1900. Stasjonsbygningen ble vesentlig større enn den nedbrente forgjengeren, da den nå også skulle romme tollkontor og bolig for tollstedsjefen. Tradisjonen forteller at kong Oscar II selv engasjerte seg i utformingen av stasjonen. Bygningen ble oppført i mur og ikke tre, men Due utarbeidet også tegninger til en trebygning.
Bandidos-drapet

Bandidos-drapet var et drap i Mjøndalen. Den 15. juli 1996 ble gjengmedlemet og motorsykkelklubblederen Jan Krogh Jensen skutt og drept på Steinberg i Nedre Eiker. 
Krogh Jensen var ute og kjørte motorsykkel sammen med klubbvenner, deriblant et norsk Bandidos-medlem og lederen for det svenske Bandidos, Michael Lerche Olsen.

Mistenkte

En mann fra en rivaliserende motorsykkelklubb ble tiltalt for drapet, men senere frikjent i retten.
Saken forblir en uoppklart drapssak.
Elvira

Etymologi

Elvira er en spansk form av gotiske Guilvira, dannet av førsteleddet gails, «vellystig» eller «spyd», og andreleddet wars, «våken» eller *wērs, «sann». Navnet kan også ha opprinnelse som en spansk form av et vestgotisk navn dannet av ali, «fremmed», og *wērs, «sann». I tillegg kan navnet være relatert til  spanske elva, «hvit».
Alvira er en variant av navnet.
Elva er en kortform av navnet, men har også andre opprinnelser.
Overseas Shipholding

Overseas Shipholding Group, Inc. NYSE: OSG er nest største tankskip selskap i verden.
OSG har kontorer i Athen, Houston, London, Manila, Newcastle, New York, Philadelphia, Quebec, Singapore og Tampa med nesten 4000 sjø- og landbaserte ansatte.
Dumfriesshire

Geografi

De viktigste fjellene er langs det nordlige områdene; det høyeste er White Coomb (2695 fot), Hart Fell (2651 fot), Saddle Yoke (2412 fot), Swatte Fell (2389 fot), Lowther Hills (2377 fot), og Queensbury (2285 fot). Sistnevnte ga den andre tittelen til hertugen av Buccleuch.
De tre lengste elvene er Nith, Annan og Esk, og de dalene som kløyver landet fra nord til sør er Nithsdale, Annandale og Askdale.
Nine Inch Nails

Oppstarten

I 1987 spilte Trent Reznor keyboard i bandet Exotic Birds som hadde tilholdssted i Cleveland og var ledet av John Malm Jr.. Reznor forlot bandet for å arbeide med egne musikkprosjekter, og tidligere bandkollega Malm fungerte i en periode etter dette som hans manager. På den tiden var Reznor ansatt som assistent og vaktmester ved Right Track Studios, der han fikk tillatelse til å spille inn egne demoer av studioeieren Bart Kostner. Under innspillingen av de første sangene han hadde skrevet, klarte han ikke å finne et band som var i stand til å formidle sangene slik han hadde ønsket. Inspirert av Prince spilte han derfor alle instrumentene, med unntak av trommer, selv. Dette har han han fortsatt med på senere utgivelser av Nine Inch Nails, men han har også hatt et variert samarbeid med andre artister.

Pretty Hate Machine

Det første albumet til Nine Inch Nails, Pretty Hate Machine, skrevet, arrangert og innspilt av Trent Reznor, ble utgitt i 1989. Albumet markerte starten på et omfattende samarbeid mellom Trent Reznor og produsentene Adrian Sherwood og Mark «Flood» Ellis. Sherwood hadde tidligere produsert singelen «Down in It» for NIN fra London, England uten å ha møtt Reznor ansikt til ansikt. Sherwood gjorde remikser for Nine Inch Nails inntil 2000, og Flood er kreditert som produsent på de tre første studioalbumene og samtlige av singlene som ble utgitt av bandet frem til 1994.
Klipperingmåler

Utseende

En ganske stor (vingespenn 36 – 46 mm), slank, ensfarget gråspraglete måler. Forvingen har en mørk flekk og to, ofte utydelige, mørke tverrlinjer som avgrenser et trapesformet felt som none ganger er litt mørkere enn resten av vingen. Den kan også ha antydning til en hvit tverrstripe langs ytterkanten, ellers er den helt jevnt farget. Larven er glatt, gråbrun med to små vorter på ryggen av det bakerste kroppsleddet.

Levevis

Denne arten er knyttet til steinete heier, klipper og bergvegger. De voksne målerne hviler med vingene lagt flatt mot fjellet om dagen og er da svært vanskelige å se. Larven kan leve på en lang rekke ulike planter, for eksempel lyng, sildrer, bergknapp og bringebær. De voksne målerne flyr om natten i juli – august.

Utbredelse

Klipperingmåleren er en palearktisk art. I Norge finnes den langs kysten til Hordaland, på Østlandet og Sørlandet også innenlands, den er dessuten funnet i Sør-Trøndelag.
Realpolitikk

Realpolitikk er politikk som i motsetning til moralpolitikk søker å nå sine overordnede mål gjennom kompromisser basert på praktiske betraktninger og overveielser av makt i motsetning til idealer, moral og prinsipper.
Hvis man som politiker har en realpolitisk eller pragmatisk tilgang til politikk vil det altså si at man er innstilt på at man ikke kan få igjennom alle sine synspunkter, men at man som ledd av et kompromiss må gi avkall på noe, på samme måte som de øvrige partier innenfor kompromisset. Realpolitikk brukes i større grad innenfor diplomatiet og utenrikspolitikken, hvor en stat som bruker realpolitikk gjerne er ensidig opptatt av egne nasjonale maktpolitiske interesser, og dyrker disse på en effektiv og hensynsløs måte. Det motsatte av realpolitikk er moralpolitikk eller ideologisk politikk, hvor den amerikanske presidenten Jimmy Carter er regnet som dens fremste talsmann.
Den tyske rikskansleren Otto von Bismarck ord fra 1867 om politikk, «det muliges kunst», uttrykker kort og klart hva realpolitikken innebærer. Foregangsmenn innenfor realpolitikk er blant andre Niccolò Machiavelli, Armand-Jean du Plessis de Richelieu, Klemens von Metternich og Otto von Bismarck. I nyere tid har den amerikanske sikkerhetsrådgiveren og utenriksministeren Henry Kissinger blitt sett på som en talsmann for realpolitikk.